Oikeusministeriö

PL 25

00023 Valtioneuvosto

+ oikeusministeriö@om.fi (rtf)

Rasistiset rikokset

Suomen Journalistiliitto kiittää mahdollisuudesta antaa lausuntonsa työryhmän ehdotuksesta Euroopan neuvoston tietoverkkorikollisuutta koskevan yleissopimuksen lisäpöytäkirjan hyväksymisestä sekä muistiosta internet-sivustojen ylläpitäjien valvontavelvollisuuden säätämistarpeesta.

Suomen Journalistiliitto esittää lausuntonaan seuraavaa

1.	Työryhmä on ehdotuksessaan ottanut ansiokkaasti huomioon sananvapauden merkityksen käsitellyssä asiakokonaisuudessa.  

2.	Puollamme 5 ja 6 artiklaan esitettyjä varaumia yhtyen työryhmän esittämiin perusteluihin.

3.	Pidämme tarpeellisena ehdotetun 2 momentin lisäämistä rikoslain 11 luvun 10 §:ään. Kuten perusteluissa todetaan, on demokraattisessa yhteiskunnassa välttämätöntä, että vaikeistakin yhteiskunnallisista asioista, kuten yhteiskunnassa esiintyvistä rasistisista mielipiteistä ym. on voitava kertoa yleisölle journalistisin perustein. 

Pidämme kuitenkin sananvapauden kannalta ongelmallisena 2 momentin ehdotettua sanamuotoa ”tieteessä, taiteessa tai näihin rinnastettavassa julkisessa toiminnassa tai historiallisten tapahtumien selostamiseksi”. Sanamuodon mukaan rajauksen ulkopuolelle näyttäisi jäävän muu yhteiskunnallinen keskustelu kuin tapahtumisen selostaminen journalistisista lähtökohdista. Journalistiliitto katsoo, että valittu sanamuoto olisi omiaan rajoittamaan sananvapautta enemmän kuin on perusteltua. 

Tämän osalta yhdymme Viestinnän Keskusliiton esitykseen, jonka mukaan säännös voitaisiin muotoilla seuraavasti:

Kiihottamisena kansanryhmää vastaan ei pidetä sellaisten 1 momentissa tarkoitettujen lausuntojen, kuvien tai tiedonantojen levittämistä yleisön keskuuteen tai asettamista yleisön saataville, joiden esittämistä on pidettävä hyväksyttävänä tieteessä, taiteessa tai näihin rinnastettavassa julkisessa toiminnassa, yhteiskunnallisessa keskustelussa taikka ajankohtaisten tai historiallisten tapahtumien selostamiseksi. 

4.	Kiihottamisrikoksen kvalifiontiperusteiden osalta Journalistiliitto muistuttaa, että ankarammat rangaistukset ovat omiaan tukahduttamaan sananvapauden käyttöä. Näin ollen korostamme – kuten Viestinnän Keskusliitto lausunnossaan – sitä, että rikosten tunnusmerkistöjen on oltava selkeitä ja niitä on tulkittava suppeasti ottaen huomioon sananvapauden merkitys demokraattisessa yhteiskunnassa. 

5.	Suomen Journalistiliitto katsoo lisäksi, ettei Internet-sivustojen ylläpitäjien valvontavelvollisuutta koskevaa sääntelyä tule muuttaa. 

Muistiossa on tuotu hyvin esiin ongelmia, joita mahdollisiin säädösehdotuksiin liittyisi. Niiden lisäksi kiinnitämme huomiota siihen, että näkemyksemme mukaan erityisesti pienten lehtien toimituksissa ei ole eikä voi ollakaan ilman ulkopuolista tukea resursseja ainakaan ympärivuorokautisen valvonnan järjestämiseen. Tämä johtaisi siihen, ettei pienillä lehdillä olisi jatkossa mahdollisuutta ylläpitää lainkaan keskustelupalstoja rikosoikeudellisen vastuun pelossa. Tämä johtaisi tilanteeseen, jossa vain hyvin suuret alan toimijat – jopa vain kansainväliset sellaiset – pystyvät hoitamaan asian esityksen edellyttämällä tavalla. Sananvapauden kannalta juuri pienten toimijoiden merkitys on Suomessa erittäin merkittävä, koska ne osin takaavat viestinnän moninaisuutta ja eri mielipiteiden näkymistä. 

SUOMEN JOURNALISTILIITTO –
FINLANDS JOURNALISTFÖRBUND ry.

Arto Nieminen		Sanna Nikula
puheenjohtaja		työehtoasiamies